Diari Oficial de la Generalitat Valenciana


Sumari del DOGV 7028, del 21-05-2013 (2013/4906)

RESOLUCIÓ de 21 de febrer de 2013, del secretari autonòmic de Justícia, per la qual acorda la baixa registral de la Fundación Valenciana para el Autismo.
---------------------------------------------------------------------------------------------------------------------------------------------------------

### Dades del document

Número de DOGV
:   7028

Data del DOGV
:   21-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4906


Data del document
:   21-02-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 21 de febrer de 2013, del secretari autonòmic de Justícia, per la qual acorda la baixa registral de la Fundación Valenciana para el Autismo. [2013/4906]  
Vist l'expedient de baixa registral de la Fundación Valenciana para el Autismo, en resulten els fets següents.  
  
Fets  
Primer. La Fundación Valenciana para el Autismo es va inscriure en el Registre de Fundacions de la Comunitat Valenciana per la resolució de data 16 d'abril de 1996, del director general de Justícia de la Conselleria de Presidència, amb el número 252-V.  
Segon. En data 29 de juny de 2012, el Jutjat de Primera Instància número 21 de València va dictar una sentència de extinció de la Fundación Valenciana para el Autismo, perquè es va produir una causa legal per a això, en concret, la impossibilitat de la realització del fi fundacional. La sentència va estimar la demanda d'extinció interposada per la Generalitat, que actuava com a Protectorat de Fundacions de la Comunitat Valenciana.   
Tercer. El patrimoni resultant de la liquidació de la Fundación Valenciana para el Autismo va consistir en la propietat de la finca número 3715, inscrita en el Registre de la Propietat de Carlet, en el tom 1936 i arxiu, llibre 277 de Benifaió, foli 59, inscripcions 9a i 10a, lliure de gravàmens i sense arrendataris, així com en un saldo de 5.258,56 € en l'entitat de crèdit BBVA, assentat en data de 22 d'abril de 2008.   
Quart. L'article 26.2 de la Llei 8/1998, de 9 de desembre, de Fundacions de la Comunitat Valenciana determina que els béns i drets resultants de la liquidació es destinen a les fundacions o a les entitats no lucratives privades que perseguisquen fins d'interés general i que tinguen afectats els seus béns, inclús per al supòsit de la dissolució, a la consecució d'aquells, i que hagen sigut designats en el negoci fundacional o en els estatuts de la fundació extingida. Si no n'hi ha, este destí podrà ser decidit a favor de les mateixes fundacions i entitats mencionades pel patronat, quan tinguen reconeguda esta facultat pel fundador i, a falta d'esta facultat, correspondrà al Protectorat complir la comesa.  
  
Quint. La Comissió del Protectorat de Fundacions, reunida en data 20 de desembre de 2010, va informar, seguint el criteri establit amb anterioritat pel Protectorat d'adjudicar el romanent a fundacions que tinguen fins idèntics o semblants a l'extingida, de manera que aquell continue beneficiant, en la major mesura possible, el fi perseguit per la voluntat del fundador, que és procedent de destinar el romanent de la liquidació a la Fundación Aixec de la Comunitat Valenciana para la Atención y Protección de los Discapacitados por Parálisis Cerebral Infantil y Patologías Afines o, si no n'hi ha, a altres, per un orde determinat. Se'n va informar esta fundació, la qual, per mitjà d'un escrit de data 31 de gener de 2011, va comunicar la voluntat d'acceptar el romanent de la Fundación Valenciana para el Autismo, perquè ho havia acordat el seu patronat, en una reunió extraordinària celebrada el dia 27 de gener de 2011.  
Sext. Amb estos antecedents, una resolució de data 10 de febrer de 2011, del conseller de Solidaritat i Ciutadania va designar la Fundación Aixec de la Comunitat Valenciana para la Atención y Protección de los Discapacitados por Parálisis Cerebral Infantil y Patologías Afines com a entitat destinatària del patrimoni de la Fundación Valenciana para el Autismo, descrit en l'antecedent tercer.   
Sèptim. Consten en l'expedient una còpia simple de l'escriptura núm. 619, de data 19 d'abril de 2011, del notari de València Eduardo Llagaria Vidal, i una nota del Registre de la Propietat de Carlet núm. 2, de data 14 de juny de 2011, que acredita que ha quedat inscrit el domini de la finca indicada en l'antecedent tercer a favor d'Aixec Fundació per l'Atenció de Persones amb Paràlisi Cerebral. També hi ha constància en l'expedient que la quantitat líquida dita en l'antecedent tercer -finalment, un import de 5.135,43 euros per les successives comissions de manteniment del compte i la de la transferència, de 15 euros, cobrades per l'entitat de crèdit- va ser transferit a la Fundación Aixec.   
  
  
Fonaments de dret  
Primer. L'article 10 del Decret 12/2012, de 7 de desembre, del president de la Generalitat, pel qual determina les conselleries en què s'organitza l'Administració de la Generalitat, així com l'article 1 del Decret 194/2012, de 21 de desembre, del Consell, pel qual aprova el Reglament Orgànic i Funcional de la Conselleria de Governació i Justícia, determinen que a esta conselleria li correspon exercir, entre altres, les competències en matèria de fundacions.  
Segon. L'article 47 del Decret 68/2011, de 27 de maig, del Consell, que aprova el Reglament de Fundacions de la Comunitat Valenciana, atribuïx al titular de la Secretaria Autonòmica competent en matèria de fundacions la inscripció en el Registre de Fundacions de la Comunitat Valenciana de determinats actes. Resulta que esta matèria està atribuïda a la Secretaria Autonòmica de Justícia per l'article 28 del Decret 179/2012, de 14 de desembre, del Consell, que establix l'estructura orgànica bàsica de la Presidència i de les conselleries de la Generalitat (DOCV 6924, 17.12.2012).  
  
Tercer. S'ha observat el que disposen els articles 31.c i 32.2 de la Llei 50/2002, de 26 de desembre, de Fundacions, segons els quals:  
«Article 31. Causes d'extinció  
La fundació s'extingix: [...] c) Quan siga impossible la realització del fi fundacional [...].  
Article 32. Formes d'extinció  
2. En els casos previstos en els paràgrafs [...], c) [...] de l'article anterior, l'extinció de la fundació requerix l'acord del patronat ratificat pel protectorat.»  
Quart. Extingida la Fundación Valenciana para el Autismo per la impossibilitat de complir els fins fundacionals i conclòs el procediment de liquidació, d'acord amb la resolució esmentada en l'antecedent de fet sext d'esta resolució, com que han quedat acreditades l'entrega i la recepció de l'immoble i de l'efectiu, és procedent la baixa de la fundació en el Registre de Fundacions de la Comunitat Valenciana, segons l'article 40.5 del Decret 68/2011, de 27 de maig, del Consell, que aprova el Reglament de Fundacions de la Comunitat Valenciana, i a l'empara del que establix l'article 26 de la Llei 8/1998, de 9 de desembre, de Fundacions de la Comunitat Valenciana.  
  
Per tot això, vistos els preceptes legals esmentats i la resta de generals que s'apliquen pertinentment, resolc:  
  
Primer  
Declarar i inscriure la baixa en el Registre de Fundacions de la Comunitat Valenciana de la Fundación Valenciana para el Autismo.  
  
Esta resolució s'ha de publicar, perquè s'hi aprecien raons d'interés públic. No posa fi a la via administrativa. S'hi pot interposar un recurs d'alçada, davant del conseller de Governació i Justícia, en el termini d'un mes, comptador des de l'endemà de la publicació, d'acord amb el que disposen els articles 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú, així com l'article 28.h de la Llei 5/1983, de 30 de desembre, del Consell.  
  
  
València, 21 de febrer de 2013.- El secretari autonòmic de Justícia: Antonio Gastaldi Mateo.